**Szám:** 1-7/2023.

15. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. július 27-i rendes, nyilvános ülésére**

**Tárgy:** Állami ingatlan megigénylése

**Tisztelt Képviselő-testület!**

A Maradványvagyon-hasznosító Zrt. (a továbbiakban: MVH Zrt.) 2023. április 24-én e-mailben felkereste Zalaszentgrót Város Önkormányzatát a Magyar Falu Program keretében felajánlott ingatlanok ingyenes tulajdonba adása ügyében. Az MVH Zrt. által felajánlott ingatlanoka következők voltak: Zalaszentgrót 13904; 13905; 13906; 13907; 13908; 13909; 13912, 13913; 13914; 13915; 13917; 13918; 13920; 13921; 13922; 010077/2 hrsz.

Ezen megkeresés része volt, hogy lehetőséget biztosított az Önkormányzat részéről felmerülő további igények jelzésére is. Zalaszentgrót Város Önkormányzata részéről felmerült igények az alábbiak:

* Zalaszentgrót, Eötvös K. u. 10. szám alatt lévő (Zalaszentgrót 355/4 hrsz.) kivett szolgáltatóház, vagyonkezelő: Magyar Nemzeti Vagyonkezelő Zrt.
* Zalaszentgrót, Zala u. 3. szám alatt lévő (Zalaszentgrót 251 hrsz.) kivett múzeum, vagyonkezelő: Magyar Nemzeti Vagyonkezelő Zrt.
* Zalaszentgrót, Dózsa György u. 9. szám alatti lévő (Zalaszentgrót 380/1/A/3 hrsz.) iroda, vagyonkezelő: Maradványvagyon-hasznosító Zrt.
* Zalaszentgrót 010253/2 hrsz.-ú külterületi szántó ingatlan, vagyonkezelő: Nemzeti Földügyi Központ

Zalaszentgrót Város Önkormányzata Képviselő-testülete a 83/2023. (V.25.) számú képviselő-testületi határozatában döntött a MVH Zrt. által felajánlott ingatlanok elfogadásáról, valamint az Önkormányzat részéről felmerülő további, állami tulajdonban lévő ingatlanok megigényléséről.

Az önkormányzat ezen igényét, melynek része volt többek között a Zalaszentgrót 010253/2 hrsz.-ú, szántó művelési ágú, 1357 m2 nagyságú ingatlan Magyar Állam tulajdonában lévő 62/259-ed ingatlanrész is, megküldte a MVH Zrt. részére.

Az érintett ingatlan Aranyod városrész köztemetőjét veszi körbe. Zalaszentgrót Város Önkormányzata Képviselő-testületének a helyi építési szabályzatról szóló 24/2014. (IX. 12.) rendelete szerint az ingatlan érintett a köztemető későbbi esetleges bővítése kapcsán.

Az MVH Zrt. válaszlevelében jelezte, hogy a kérdéses ingatlannak nem vagyonkezelője, és Zalaszentgrót Város Önkormányzata az ingyenes tulajdonba adási igényét az ingatlan vagyonkezelője felé nyújthatja be.

Ennek alapján Zalaszentgrót Város Önkormányzata ezen – Zalaszentgrót 010253/2 hrsz.-ú – ingatlan vonatkozásában ingyenes önkormányzati tulajdonba adási igényt nyújtott be a Nemzeti Földügyi Központ, mint az ingatlan vagyonkezelője felé.

Megkeresésünkre reagálva a Nemzeti Földügyi Központ hiánypótlásra szólította fel az önkormányzatot, továbbá kérik az ügyben született képviselő-testületi határozatot. A meglévő határozat a polgármestert az MVH Zrt. előtti teljeskörű képviseletre hatalmazza fel

A Nemzeti Földügyi Központ felé is szükség van a fenti ingatlan ingyenes tulajdonba adásának vonatkozásában egy képviselő-testületi határozatban adott felhatalmazásra.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el:

**Határozati javaslat:**

1. Zalaszentgrót Város Önkormányzatának Képviselő-testülete a nemzeti vagyonról szóló 2011. évi CXVI. törvény 13.§-ban foglaltak, valamint az állami vagyonról szóló 2007. évi CVI. törvény 36.§ (2) bekezdésének c) pontja alapján a Nemzeti Földügyi Központnál kezdeményezi és kérelmezi a Magyar Állam tulajdonában és a Nemzeti Földügyi Központ vagyonkezelésében lévő Zalaszentgrót 010253/2 helyrajzi számon felvett, külterületi fekvésű, szántó megnevezésű, 1357 m2 területű ingatlan 62/259 tulajdoni hányadának ingyenes önkormányzati tulajdonba adását.
2. Az ingatlant az Önkormányzat a Magyarország helyi önkormányzatairól szóló 2011. évi CLXXXIX. törvény 13. § (1) 2. pontjában meghatározott településüzemeltetési feladatok ellátása, köztemető kialakítása és fenntartása céljából kívánja igénybe venni.
3. Zalaszentgrót Város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának, – megtérítését.
4. A Zalaszentgrót 010253/2 hrsz.-ú igényelt ingatlan nem áll (örökségvédelmi /természetvédelmi/ helyi/ Natura 200) védettség alatt.
5. A Képviselő-testület felhatalmazza a polgármestert, hogy a Zalaszentgrót 010253/2 hrsz.-ú ingatlan ingyenes önkormányzati tulajdonba adásával kapcsolatos eljárás során az Nemzeti Földügyi Központ felé teljes jogkörben eljárjon, és valamennyi nyilatkozatot megtegyen.
6. A Képviselő-testület felhatalmazza a polgármestert, hogy a Zalaszentgrót 010253/2 hrsz.-ú ingatlan ingyenes önkormányzati tulajdonba adására vonatkozó megállapodást aláírja.

Határidő: folyamatos

Felelős: Baracskai József polgármester

Zalaszentgrót, 2023. július 25.

|  |
| --- |
| **Baracskai József** |
| polgármester |

A határozati javaslat a törvényességi előírásnak megfelel.

|  |
| --- |
| **Dr. Simon Beáta** |
| jegyző |